钦定古今图书集成/历象汇编/庶征典/第080卷 > 《观象玩占》 > 《雨异杂占》
## 钦定古今图书集成/历象汇编/庶征典/第080卷 > 《观象玩占》 > 《雨异杂占》

凡天雨下物，非人间所见者，皆大兵之兆，其灾见所
主国分。

天雨土，君失封。《五行传》曰：“是谓黄眚，土失其性也，百
姓劳苦而无功。”京房曰：“内淫乱，百姓劳，不肖者禄，则
天雨土；天雨土，下民叛，民人负子东西，莫知其乡。”京
房《易飞候》曰：“主不安，外戚有谋。一曰：黄土臭，如硫黄，
国亡。”

“天雨石，为政者质信不施，伪诈妄行，国君死亡。一曰
天雨石，民流，兵起，君忧。”甘氏曰：“无云而雷，坠石于地，
大及一丈，形如鸡子，两头锐，名曰天鼓，其所下之邦，
必有大战，伏尸数万，不可救，近期三年，远期七年。
天雨沙，民饥，君失国。”

“天雨灰，君暴虐无道，其国亡。”殷纣之时，天雨灰，
天雨禽兽，是谓不祥，不出三年，其下兵起。一曰：“民流
亡有丧。”

“天雨人”，是谓凶殃。不出一纪，天下易王。

天雨鱼鳖，民流亡，臣专国政，有兵丧。

《天雨虫，传》曰：“人君暴虐，不亲骨肉而亲他人，虫从天
而坠，其国兵灾。”刘向曰：“刑罚暴虐，贪饕无厌，则天雨
虫。”

“天雨骨，是谓阳消。王者德衰，政令不行，佞人进用，不
出三年，有兵事。”京房《易飞候》曰：“师将破亡。一曰其国
大饥，人相杀食。”

“天雨膏，将相败，国有急兵。”一曰：“君暴虐，弼臣多贪，贤
士远去。”

天雨肉，天不享其德，将易其君。一曰：“君无道，臣专政，
有兵乱，国亡。”

“天雨血，是谓天见，其妖不出三年，兵起。”京房曰：“临狱
不解，兹谓追非，厥咎天罚，故天雨血，兹谓不亲，民有
怨怼，不出三年，亡其宗人。”又曰：“功臣弃戮，奸人用，天
雨血。”或曰：“天雨血，不正之君，不得久居其位。”又曰：“民
劳苦则天雨血，其君死于兵刃。”《易妖占》曰：“王者不亲九族，则天雨血。”

天雨筋，其国大饥。

“天雨毛，邪臣进，贤臣逃，贵臣出走。”京房曰：“天雨毛，贵
人忧，国易主，征役烦兴，户口离散，国饥民流，下，人相
食；一曰大风为灾。”

“天雨羽，君德不道，逆施天下。”《天镜》曰：“天雨毛羽，有丧，
不出九年，兵起。”京房《易飞候》曰：“天雨毛羽，大风为灾；
天雨赤雪，有兵起，大战，有亡国。”

天雨水银，是谓水失其性，不出三年，兵丧并起，国亡
失地。或曰：“天雨物如水银，兵将起，失道之君当之。”
天雨金铁，是谓刑罚有馀，人君残酷，贼杀无辜，不出
一年，兵起于朝。

天雨钱，其国大饥，有兵乱。或雨于人家，其家有大殃。
天雨金银铁花，兵将兴，失道之君当之。

天雨丝绵，天下有兵丧，不出六年大乱。

“天雨絮”，兵起，国将丧，无后。

天雨绩，状如麻苎，脆若地毛。大饥，人流有积骸。
天雨布帛，兵丧并起，人流无所。

天雨墨，臣下有阴谋。一曰：“君无道，奸臣得志，不出其
年，国亡。”

天雨杵臼，其国饥。

天雨如釜甑，岁大丰稔。其形如小钱许大，或从地中
出，其中有如小麻，黍稷粟大熟，世人谓之“蒸饼”，丰稔
征也。

天雨笠，国大饥。

《天雨戟》，不出三年兵起。凡言天雨器物，皆其形似，非
真此物也。曾见下黑雨，落地皆成墨，水麦遭之者皆
腐，此即所谓“雨墨”者也。

“天雨五糓，是谓禾不熟，人君赋敛重数，不出二年，国
乏粮食。”京房曰：“天雨五糓，是谓恶祥，不出一年，民流
亡。”又曰：“国君专禄失信，去贤用佞，民无所向，则天雨
五糓。”或曰：“天雨粟，不肖食禄，三公易位。
天雨黍，为政者去，大人出走，他国有将相。”

“天雨草，其岁人多兵死。”《墨子》曰：“国君失位，专禄去贤，
则天雨草。”京房曰：“君吝禄信，谗臣德衰，厥妖天雨草。”
又曰：“火失其性，则有草妖。”京房《易飞候》曰：“天雨草，国
有殃，民破亡。”

天雨木，君臣不和，谗臣进用，其岁多风，五糓伤，民多
死。一曰：“人多兵死。”

天雨花，国有丧。一曰：“淫侈大行，国以乱亡。”

“天雨蕊”，其国君有咎。

天雨冰，水失其性，有大疫。

天雨木冰，上阳施不下通，下阴弛不上达，故雨而木
为之冰。刘向曰：“冰，阴之盛而水滞。木者，少阳贵臣卿
大夫之象。阴气胁木，木先寒，故得雨即冰”，其占为大
臣死。或谓之木介，介者，破甲之象也。〈按此占言或过当不必尽如所

云“雨异皆凶” ，而“雨釜甑” ，何以独为丰年之兆？禹时雨金三日，岂必刑罚残酷之应？大抵人君遇变异而加修省可耳。《占书》所云“存其说” ，可勿泥也。

夏后氏

### 禹八年雨金

按《史记夏本纪》不载。　按《竹书纪年》：“禹八年夏六月，
雨金于夏邑。”

按《述异记》：“夏禹时，天雨金三日。”